Onderwysberaad Toesprake - Solidariteit WêreldSolidariteit Wêreld
Solidariteit Beweging – Toekomsberaad oor Afrikaanse Onderwys – 31 Augustus 2016
Die onlangse Lesufi-uitspraak in die konstitusionele hof het beperkings op die magte van beheerliggame geplaas. Volgens dié uitspraak kan Lesufi, die Gautengse LUR vir onderwys, voedingsones vir skole bepaal, ongeag die toelatingsbeleid leerders op waglyste plaas in skole wat nie vol is nie, en aanbevelings maak oor beheerliggame se huidige toelatingsbeleide. Die uitspraak het tot groot onsekerheid by ouers gelei oor wat in die toekoms verwag kan word.
Een van die belangrikste groepe wat 'n belang by Afrikaanse skole het, is die ouers. Die Solidariteit Beweging se instellings wat insluit Solidariteit, AfriForum, Solidariteit Helpende Hand en die FAK is die afgelope tyd oorweldig deur vrae van bekommerde ouers. Die Solidariteit Beweging het sowat 370 000 lede en byna almal van hulle is ouers, grootouers of voornemende ouers.
Die Beweging het besluit om 'n toekomsberaad oor Afrikaanse onderwys aan te bied om sy lede en die breë gemeenskap toe te rus sodat hulle die uitdagings rondom Afrikaanse skole kan hanteer. Die doel is ook om Afrikaanse ouers aan te moedig om meer betrokke te raak.
Die beraad gaan in vier afdelings aangebied word.
'n Oorsig oor Afrikaanse onderwys en die noodsaaklikheid van moedertaalonderrig. Sprekers wat hier gaan optree is Flip Buys, voorsitter van die Solidariteit Beweging; Chris Kloppers, hoof uitvoerende beampte van die Suid-Afrikaanse Onderwysersunie; en Alana Bailey, adjunkhoof van AfriForum.
Die Lesufi-uitspraak – wat beteken dit op die korttermyn vir toelatings en wat kan ouers en skole doen? Die sprekers wat hier gaan optree is Werner Human van Hurter en Spies-prokureurs; en Paul Colditz, hoof uitvoerende beampte van Fedsas.
'n Strategie oor die selfstandigheid van openbare skole – die rol van ouers. Die sprekers hier is Melanie Buys wat haar meestergraad oor die onderwerp gedoen het en Hugo Vermeulen (Hoof: Skoleondersteuningsentrum by Solidariteit Helpende Hand).
Die rol van onafhanklike skole in die toekoms van Afrikaans op skoolvlak. 'n Taakspan wat 'n prosesvoorstel ontwikkel het, sal terugvoer gee.
Alle lede van die verskillende instellings van die Solidariteit Beweging, skoolhoofde, onderwysers, lede van beheerliggame en ouers in die algemeen word na die beraad genooi.
Aangesien daar beperkte plek is, is dit noodsaaklik dat u moet antwoord of u hierdie belangrike geleentheid gaan bywoon.